山中即事寄上知縣宣德
作者：呂南公
朝代：宋

paragraphs: 一錢重丘山，斗粟輕糞土。
昔聞豐年樂，今識豐年苦。
東家米粒白如銀，西家稻束大於鼓。
再三入市又負歸，慇懃減價無售主。
刀機縱在屠伯瘦，盃勺長閒壚婦去。
了無蹊徑近甘肥，只有呻吟厭寒暑。
相傳城邑尚牢落，村野蕭然安足數。
鄙夫自分爲儒生，坎壈薄佑來蠶耕。
言章自昔枉用力，債簿幾許能除名。
連旬暴露顔面黑，彌月菜茹腸肚青。
原田常恐不遇歲，及此遇矣當何成。
昨日鄰翁諮種播，相與竹下團團坐。
共嗟衰暮值艱難，未覺豐登勝饑餓。
望天窅邈叵致詰，得令賢明聊爾賀。
不馳幹隸擾租輸，更秉公心憫鹽課。
何鄉巨惡不手斂，有處宿姦皆膽破。
且勿恤失得，且毋論福禍。
但願令尹住三年，錢重物輕猶可過。